  Виталий Пронин Туэ 22-тӥ январе Можга ёросысь Бадӟым Сибы гуртысь пиосмуртэ нырысь корт бодыен йыраз коказы, собере ошизы... анаез но кузпалыз. Озьы воргоронлэн 32 аресъем кышноез но 53 аресъем анаез аръёсын тымиськем вожпотонзэс пушказы возьыны ӧз быгатэ ини. Следствие ивортэмъя, пиосмуртлэсь юон дыръёссэ, жугиськемзэ, лек кылъёсыныз вӧсь карылэмъёссэ тодазы вайыса, 22-тӥ январе ӝыт пал дӥсьтӥзы матысь адямизэс сопал дуннее келяны. Кышномуртъёс бӧрысь полицие жингыртӥзы но шуизы: кузпалзы, пизы ассэ ачиз быдтэм.Следовательёс, вирын наштаськем мугорез эскерыса, валатскизы: пиосмурт ассэ ачиз быдтыны ӧй быгатысал, со виемын. Соку ик ӝутӥзы 105-тӥ статьялэн 2-тӥ частьысьтыз «ж» пунктъя - адямиез ӵош кариськыса но кенешыса виён - уголовной уж. Сое сэрттыны-пертчыны оскизы Можга ёросысь тужгес устоезлы следовательлы Рамис Тютинлы.Рамис Фоатович та ужез йылаз-пумаз вуттӥз 1 толэзь но 21 нунал куспын. Следствие чакламъя, воргоронэз виён сярысь малпан нырысь ик анайлэн йыраз лыктэм. Бӧрысь та пумысен кенэныз вераськем. Кышномурт ӧжыт малпаськем ик, но кырсь уж лэсьтыны соглаш луэм. Озьы анай корт шедьтэм, нош кышно гозы сярысь сюлмаськем. Куазь пеймыт кариськем бӧрсьы соос диван вылын кудӟыса сур-сур изись пиосмуртлэн йыраз нырысь кортэн кокало. Воргорон сайка. Кышномуртъёслы пумитъяськыны выре. Но кужмыз уг тырмы - чыртыяз золтэм гозы шоканы люкетэ. Нылкышноос сое вань кужмысьтызы золто. Пиосмурт шокамысь дугдэм бере гозылэсь пумзэ вӧлдэтысь курике керттыло но коркась потыса кошко...Та арня вискын судын кылзонъёс ортчизы. Отчы пыриськизы та семьялэн матысь ӵыжы-выжыосыз, бускельёсыз. Ваньзы тодазы вайыны выризы кышкыт ӝытэз. Нырысь кыл сётӥзы вием воргоронлэн вынызлы.- Коля агае (нимыз воштэмын) юэ ке, шузи луэ, - шуэ со. - Пичи-а, бадӟым-а адями азяз сылэ - вылазы мыжыкъёсын омырске. Кышноез юэмез пумысен огпол полицие вазиськылӥз. Коляез вытрезвителе нуизы. Одӥг ӝыт возьыса, лэзизы. Та понна Надяез (нимыз воштэмын) саник ныдын коказ. Ӵем жугылӥз анаймес но, 4 нылпиоссэ но. Бадӟымзэ пизэ воксё коркаысьтыз улляз. Берло 3 арзэ туж ӵем юылэ вал ини. Та пумысен мон сое визьманы вырылӥ ик, юэм дыръяз бордам но улыны вайылӥ вал. Но пайдаез ӧз луы...Собере судья ӧтиз Колялэсь ӵош ужась эшсэ. Таиз вераз: зэм, пе, курытсэ ӵемысь ӵош юылӥмы, но жугиськемзэ огпол но ӧй адӟылы. Ӵапак со нуналъёсы но та кык юлтошъёс ӵошен чарка бекыръяллям. Коля кудӟем дыръяз керӟег луылӥз, сазь ке, пе, со зарни: пудо но утялтоз, кыед но поттоз.Та бӧрсьы кыл сётӥзы Колялэн сюратаезлы. Со но Колялэсь лек сямзэ пусйиз:- Солы луыса кышноез но нылпиосыз ялан ми дорын улӥзы. Огпол Коля, кудӟем йырын машина руль сьӧры пуксьыса, анаез сьӧры уйиськылӥз, виёнэн кышкатылӥз.- Нош пизэ быдтэмез бере кышноды кызьы ассэ возиз? Тусызъя, выросъёсызъя  ӧд валалэ-а маке умойтэмзэ? - выжыятэ судья.- Номыр сыӵе-таӵезэ ӧй синйылты, - валэктэ воргорон. - Котьку сямен ик, пудо утялтӥз, чай юиз, телевизор ӧжыт учкиз но изьыны выдӥз. Но умме усьыны ӧз быгаты, 2 пол эмъюм юыса но.Та ласянь судья пиосмуртлы трос юанъёс сётъяз на. Угось кышномуртъёс судлы вазиськизы, кыл кутон улэ кыскем 105-тӥ статьязэс 107-тӥлы - вож потыку шӧдтэк шорысь адямиез виён - воштыны курыса. Зэмзэ ик озьы вал яке ӧй - судья валаны тыршоз на азьланяз ортчылӥсь кылзонъёсын. Та вакытэ кышномуртъёс кечат-вамат укно сьӧры келямын ӧвӧл на, доразы арест улын пуко.Ольга Корепанова Туспуктэм:  udm.sledcom.ru  